ชูเรื่องเด็ดวันนี้ ดาวโจนส์นิวไฮ-ครม.ใช้ม.44แก้ปัญหาพท.ผลิตปิโตรฯสปก.
จับตา 5 ประเด็นเด็ดวันนี้ ดาวโจนส์พุ่งทำนิวไฮ-ลุ้นครม.ประกาศใช้มาตรา 44 แก้ปัญหาพื้นที่ สปก.
20 มิ.ย. 2560

บล.กรุงศรี ระบุในบทวิเคราะห์ โดยแนะนำประเด็นสำคัญวันนี้ (20 มิ.ย.60)
(+) Fund Flow ต่างชาติไหลเข้าตลาดหุ้นภูมิภาคต่อเนื่องเป็นวันที่ 2 : วานนี้นักลงทุนต่างชาติซื้อสุทธิในตลาดหุ้นภูมิภาค US$195 ล้าน โดยซื้อมากที่สุดในตลาดหุ้นเกาหลีใต้ US$142 ล้าน ตามด้วยตลาดหุ้นไต้หวัน US$58 ล้าน และ ซื้อเล็กน้อยในตลาดหุ้นไทย US$ 2.12 ล้าน ส่วนตลาดหุ้นอินโดฯและฟิลิปปินส์ ต่างชาติขายสุทธิ US$3.85 ล้าน และ US$3.33 ล้าน ตามลำดับ
(+) ดาวโจนส์พุ่งขึ้นทำสถิติสูงสุดเป็นประวัติการณ์ ดัชนีตลาดหุ้นดาวโจนส์เพิ่มขึ้น 145 จุด (+0.68%) ปิดที่ 21,529 จุด จากการเพิ่มขึ้นของหุ้นในกลุ่มเทคโนโลยีเนื่องจากนักลงทุนเชื่อว่าผลประกอบการจะออกมาอย่างแข็งแกร่งจึงเข้าซื้อเก็งกำไรหลังจากที่ลดลงแรงในสัปดาห์ที่ผ่านมา นอกจากนี้นักลงทุนยังขานรับกับ ประธานเฟด สาขานิวยอร์ก ที่แสดงความเห็นในเชิงบวกต่อแนวโน้มเศรษฐกิจสหรัฐ โดยนายดัดลีย์คาดว่า อัตราเงินเฟ้อของสหรัฐจะปรับตัวขึ้นต่อไป ซึ่งได้แรงหนุนจากค่าจ้างที่เพิ่มขึ้น และตลาดแรงงานปรับตัวดีขึ้น หนุนเศรษฐกิจสหรัฐขยายตัวในระดับสูงไปได้นานอีกหลายปี
(+) ตลาดหุ้นยุโรปปรับขึ้นขานรับผลเลือกตั้งฝรั่งเศส และการเจรจา Brexit วันแรกเป็นไปอย่างราบรื่น :วานนี้ตลาดหุ้นในยุโรปส่วนใหญ่ปรับตัวขึ้นขานรับผลการเลือกตั้งในฝรั่งเศสซึ่งพรรคอองมาร์ชของนายเอมมานูเอล มาครอง ประธานาธิบดีฝรั่งเศส ได้รับชัยชนะในการเลือกตั้งสภาชิกรัฐสภาฝรั่งเศสรอบที่ 2 ซึ่งเป็นรอบสุดท้าย ส่งผลให้เขามีอำนาจในการบริหารประเทศเป็นเวลา 5 ปี นอกจากนี้นักลงทุนยังตอบรับกับผลการเจรจา Brexit ในวันแรกที่เป็นไปอย่างสร้างสรรค์ โดยที่ประชุมให้ความสำคัญกับการเจรจาสิทธิพลเมืองมาเป็นอันดับแรก
(-) ราคาน้ำมันดิบ WTI ลดลงทำสถิติต่ำสุดในรอบ 7 เดือน นักลงทุนยังกังวลกับภาวะ Over supply : วานนี้ราคาน้ำมันดิบ WTI กลับมาลดลง 54 เซนต์ หรือ 1.2% ปิดที่ 44.20 ดอลลาร์/บาร์เรล  ทำสถิติต่ำสุดในรอบ 7 เดือน เนื่องจากนักลงทุนยังกังวลกับภาวะ Over supply หลังจากที่ลิเบีย, ไนจีเรีย และสหรัฐผลิตน้ำมันดิบเพิ่มขึ้น โดย เบเกอร์ ฮิวส์ รายงานจำนวนแท่นขุดเจาะน้ำมันดิบของสหรัฐเพิ่มขึ้นอีก 6 แท่นเป็น 747 แท่นในสัปดาห์ที่ผ่านมาสอดคล้องกับรายงานของ EIA ซึ่งคาดการณ์ว่าสหรัฐจะมีปริมาณการผลิตจาก Shale oil เพิ่มขึ้นอีก 0.13 ล้านบาร์เรลเป็น 5.48 ล้านบาร์เรลต่อวันในเดือน ก.ค.ทำสถิติเพิ่มขึ้นต่อเนื่องเป็นเดือนที่ 7
(+) วันนี้ติดตามประชุม ครม.ลุ้นประกาศใช้มาตรา 44 แก้ปัญหาผลิตปิโตรเลียมในพื้นที่ สปก. : คาด วันนี้ที่ประชุม ครม.จะมีการพิจารณาประเด็นการประกาศใช้มาตรา 44 เพื่อแก้ปัญหาการผลิตปิโตรเลียมในพื้นที่ สปก.หากมีความชัดเจนและมีการประกาศใช้เพื่อแก้ปัญหาดังกล่าวจะเป็นบวกต่อSentiment การลงทุนและแนวโน้มผลประกอบการของ PTT และ PTTEP